Yá nàacatéwa Jesús yáami déecuta,
níái Simón Pedro,
yàacawéeriná yáapicha.
Yái áibaca,
sacerdotenái íiwacali yáaliérité ìwali,
íná yéewa iwàlùacatéwa Jesús yáami,
sacerdotenái íiwacali icapèe ibàacháwalená irìculé.
Quéwa Pedro iyamáacaté ibàlùacawa bàacháwáiseta,
inùma ibàle manuíri íinatawáise.
Néese,
yá imusúacatéwa àniawa yái sacerdotenái íiwacali yáaliéricatéwa ìwali.
Yá itàaníca úapicha,
úái inanái icuèchúaca capìi inùma bàacháwáise,
yá umàacaca Pedro iwàlùacawa.
Néese úái inanái,
nàasu wenàiwicaca,
icuèchúaca capìi inùma,
yá úumacaté Pedro irí:
“Píata cáminá néená níái yéewáidacalénáica yá asìaliquéi.”
Yá Pedro íimacaté:
“¡Càmita!
Càmita núani.”
Macáita níái nàasu wenàiwicaca,
úwinái nacái,
idécaté napucúadaca quichái casalínicáiná,
íná yéewa nàanabaca.
Yá macáita nàanabaca nabàlùacawa néeni.
Càita Pedro yàanabaca nacái ibàlùacawa náapicha néeni.
Yái sacerdotenái íiwacalica isutácaté yéemìawa Jesús yéewáidacalénái ìwali,
yéewáidáaná ìwali nacái.
Yá Jesús yeebáca isàna,
íimaca irí:
“Nuéwáidaca macái wenàiwica yáacúalìcuta.
Eeri imanùbaca nuéwáidaca judíonái yéewáidacàalu irìcubàa,
Dios icapèe irìcu nacái,
judíonái ìwacáidacatáicawa macáita.
Iná canácatáita nuéwáida nía ibàacanéeri iyú.
Néeni,
¿Cáná yéewa pisutáca péemìawa núa?
Pisutá péemìawa níatái,
yéemièyéicaté nucàlidáaná,
níacaténáta icàlida ìwali càinácaalí nuéwáida nía ìwali.
Iná níata yáalíawa ìwali yái nucàlidéerica nalí ìwali.”
Iná idécanáamité càica Jesús íimaca nalí,
yá abéeri úwi ibàluèricawa néeni icapèedaca inànìi,
íimaca irí:
“¿Cáná yéewa cài pisàna peebáca yái sacerdotenái íiwacalica?”
Yá Jesús íimaca irí:
“Nutàanícaalí báawéeri tàacáisica,
yá iwàwacutá picàlidaca nulí,
¿Cháná yái báawéeri tàacáisi nutàaníirica?
Quéwa nutàanícaalí cayábéeri tàacáisica,
néeni,
¿cawiná ìwalíise picapèeda nunànìi?”
Néese,
yá Anás ibànùacaté Jesús icáapi idacuèriwa Caifás yàatalé,
yái sacerdotenái íiwacalica.
Idècunitàacá Pedro ibàlùaca yàanabaca néeni,
yá nasutácaté néemìawani:
“¿Píata cáminá áiba néená níái Jesús yéewáidacalénáica?”
Yá ibàaca iináwawa,
íimacaté:
“Càmita núani.”
Quéwa ìyacaté néeni abéeri asìali,
sacerdotenái íiwacali yàasu wenàiwica,
yéená wenàiwica yái Pedro iwichuèricaté yùuwi,
yáté icháawàacani,
íimacaté irí:
“Píata áiba nuiquéeri yáapicha aléde bànacalé inàlimaná néré.”
Yá yèepùacaté Pedro ibàaca iináwawa àniawa.
Yá néeniwata,
yáté cawámai itàaca.